A Tanács 1221/97/EK rendelete

(1997. június 25.)

a méz termelésének és forgalmazásának javítására irányuló intézkedések alkalmazására vonatkozó általános szabályok megállapításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 42. és 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel a Bizottság vitairatot küldött az Európai Parlamentnek és a Tanácsnak az európai méhészetről, amelyben ismertette az ágazat helyzetét és nehézségeit;

mivel a méhészet mint mezőgazdasági ágazat elsődleges feladatai közé gazdasági tevékenység végzése és vidékfejlesztés, méz és egyéb méhészeti termékek előállítása, valamint az ökológiai egyensúly fenntartása tartozik;

mivel az ágazatot a termelési feltételek és a hozamok változatossága, továbbá a termelők és a kereskedők területi széttagoltsága és sokfélesége jellemzi; mivel a Közösség mézpiacának keresleti és kínálati oldala között egyensúlyhiány mutatkozik;

mivel figyelembe véve a varroatózisnak az utóbbi években több tagállamot is sújtó terjedését, továbbá azokat a problémákat, amelyeket ez a betegség és a társult betegségek okoznak a méztermelésben, közösségi szintű cselekvésre van szükség;

mivel, a fenti körülmények ismeretében, továbbá a közösségi méztermelés és mézforgalmazás javítása érdekében, haladéktalanul olyan éves nemzeti programokat kell kidolgozni, amelyek magukban foglalják a technikai segítségnyújtást, a varroatózis és a társult betegségek elleni védekező intézkedéseket, a vándorméhészet ésszerűsítését, a regionális méhészeti központok irányítását, valamint a mézminőség javítását célzó kutatási programokban való együttműködést;

mivel a mezőgazdasági ágazatra vonatkozó statisztikai adatok kiegészítése érdekében a tagállamoknak tanulmányt kell készíteniük az ágazat szerkezetéről, beleértve a termelést, a forgalmazást és az árképzést is;

mivel az ebből a rendeletből eredő kötelezettségek teljesítése során az egyes tagállamok számára felmerülő kiadásokat a közös agrárpolitika finanszírozásáról szóló, 1970. április 21-i 729/70/EGK tanácsi rendelet [4] alapján a Közösségnek kell viselnie;

mivel az Európai Parlament, a Tanács és a Bizottság 1995. március 6-án pénzügyi rendelkezéseknek jogi aktusokba való beépítéséről szóló nyilatkozatot [5] tett közzé,

ELFOGADTA EZT A RENDELETET:

1. cikk

(1) Ez a rendelet a mézre vonatkozó tagállami jogszabályok közelítéséről szóló, 1974. július 22-i 74/409/EGK tanácsi irányelvben [6] foglalt fogalommeghatározásnak megfelelő méz termelése és forgalmazása általános feltételeinek javítására irányuló intézkedéseket állapít meg. E célból a tagállamok éves nemzeti programokat állapíthatnak meg.

(2) Ezekben a programokban a következő intézkedések szerepelhetnek:

a) technikai segítségnyújtás a méhészeti egyesületek és a mézüzemek tagjai részére a méztermelés és a mézpergetés feltételeinek javítása érdekében;

b) a varroatózis és a társult betegségek elleni védekezés; a kaptárkezelés feltételeinek javítása;

c) a vándorméhészet ésszerűsítése;

d) a méz fizikai-kémiai tulajdonságait elemző laboratóriumok támogatására irányuló intézkedések;

e) együttműködés a szakosított testületekkel a mézminőség javítását célzó alkalmazott kutatási programok végrehajtásában.

(3) Azokra az állami támogatásokra, amelyek nem szerepelnek az e rendelet 4. cikke szerint jóváhagyott programokban, továbbra is az egyes versenyszabályoknak a mezőgazdasági termékek előállítására és kereskedelmére történő alkalmazásáról szóló 26. rendelet [7] 4. cikkének rendelkezései alkalmazandók.

2. cikk

Ahhoz, hogy a 3. cikkben meghatározott társfinanszírozásra jogosultságot szerezzenek, a tagállamoknak 1997. december 15-ig tanulmányt kell készíteniük a területükön működő méhészeti ágazat termelési és forgalmazási szerkezetéről.

3. cikk

Az e rendelettel összhangban felmerült kiadások a 729/70/EGK rendelet 3. cikke szerinti kiadásnak tekintendők.

A nemzeti programokhoz a Közösség társfinanszírozást nyújt, amelynek összege az 1. cikk (2) bekezdésében említett, nemzeti programbeli intézkedésekkel kapcsolatban a tagállamok által viselt kiadások 50 %-ával egyenlő.

A tagállamok az 1. cikkben említett éves nemzeti programok alapján tett intézkedésekkel kapcsolatosan a tárgyév októberének 15. napjáig számukra felmerült kiadások alapján jogosultak a Közösség általi társfinanszírozásra.

4. cikk

Az 1. cikk (1) bekezdésében említett programok kidolgozása a képviseleti szervezetekkel és a méhészeti szövetkezetekkel szoros együttműködésben történik. A programokat eljuttatják a Bizottsághoz, amely a tojás piacának közös szervezéséről szóló, 1975. október 29-i 2771/75/EGK tanácsi rendelet [8] 17. cikkében meghatározott eljárással összhangban hagyja jóvá azokat.

Az 1., az 5. b) és a 6. célkitűzés keretébe tartozó régiókra vonatkozó operatív programokban szereplő intézkedések nem szerepelhetnek az ilyen programokban.

5. cikk

Az e rendelet alkalmazására vonatkozó részletes szabályok elfogadása – különösen a rendszeres ellenőrzés tekintetében – a 2771/75/EGK rendelet 17. cikkében megállapított eljárással összhangban történik.

6. cikk

A Bizottság háromévente, első alkalommal 2000. december 31-én, e rendelet alkalmazásáról jelentést nyújt be az Európai Parlamentnek és a Tanácsnak.

7. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 1997. június 25-én.

a Tanács részéről

az elnök

J. Van Aartsen

[1] HL C 378., 1996.12.13., 20. o.

[2] HL C 200., 1997.6.30.

[3] HL C 133., 1997.4.28.

[4] HL L 94., 1970.4.28., 13. o. A legutóbb az 1287/95/EK rendelettel (HL L 125., 1995.6.8., 1. o.) módosított rendelet.

[5] HL C 102., 1996.4.4., 4. o.

[6] HL L 221., 1974.8.12., 10. o. Az 1985. évi csatlakozási okmánnyal módosított irányelv.

[7] HL 30., 1962.4.20., 993/62. o. A 49. rendelettel (HL 53., 1962.7.1., 1571/62. o.) módosított rendelet.

[8] HL L 282., 1975.11.1., 49. o. A legutóbb az 1516/96/EK rendelettel (HL L 189., 1996.7.30., 99. o.) módosított rendelet.

--------------------------------------------------